《八月六日寄邻几诸君》
宋代·刘敞

谬为天官属，得与选事亲。
略计三百州，绿衣九千人。
较材迷长短，守法愧因循。
救末知不足，澄源力难伸。
诸君备乡老，多士竞国宾。
鉴形肖止水，播物参洪钧。
解论皆造微，详延必逢真。
仰成宽吏责，端本慰吾民。
功则太平始，任非百职伦。
聚精会冠剑，重钥闷埃尘。
寄重地必禁，问迹疏无因。
风雨何萧萧，鸡鸣夜将晨。
一日如三月，况兹别累旬。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。